ORDE do 24 de abril de 2007 pola que se aproban as bases reguladoras para a concesión de axudas e subvencións, en réxime de concorrencia competitiva,  que teñen por obxecto a realización de obras de construción, mellora, acondicionamento e reforma de instalacións deportivas de titularidade pública ou privada e a adquisición de equipamentos deportivos e pola que se convocan as correspondentes ao ano de 2007.
CONSELLERÍA DE CULTURA E DEPORTE — III. OUTRAS DISPOSICIÓNS — 08/05/2007

Por medio da presente orde preténdese favorecer aquelas actividades que persigan a mellora do parque de inmobles vinculados a usos deportivos, xa pertenzan a concellos ou a entidades deportivas sen ánimo de lucro.
Mediante estas axudas económicas ou subvencións preténdese a mellora das instalacións deportivas galegas, de modo que coa acción da Administración autónomica se colabore naquelas que se xulgan máis relevantes para a actividade deportiva.
Os aspectos máis destacados da acción programada contéñense nas bases que regulan o réxime de outorgamento destas subvencións, en que se identifican con claridade os benefeciarios e as actuacións subvencionables, para establecer posteriormente os trámites esenciais do procedemento administrativo que a acción exixirá ao tempo que se dota a este dunha estabilidade que parece aconsellable.
No procedemento destaca a intención de facilitar o máximo contacto dos potenciais beneficiarios coa Administración autonómica, finalidade que explica a intervención dos servizos administrativos de Deportes das delegacións provinciais da Consellería de Cultura e Deporte.
O outorgamento das subvencións será efectuado baixo estritos criterios obxectivos que se explicitan con suficiente detalle na base 3ª das reguladoras da acción.
Finalmente, para permitir acoller e prestar apoio a aquelas actuacións de máis entidade, prevese a posibilidade de que as actuacións que se van subvencionar posúan carácter plurianual.
Nos orzamentos xerais da Consellería de Cultura e Deporte existe crédito axeitado e suficiente para as axudas que se prevén nesta convocatoria.
A normativa de aplicación ven constituída pola Lei 38/2003, do 17 de novembro, xeral de subvencións e o seu regulamento, polo texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, que establece no seu artigo 78 o réxime xeral de concesión de axudas e subvencións con cargo aos orzamentos xerais da Comunidade Autónoma, e o Decreto 287/2000, do 21 de novembro, que o desenvolve, preceptos todos eles aos que se adaptará esta orde, tendo en conta, en todo caso, os principios de publicidade, obxectividade e concorrencia, e os demais que resultan de xeral aplicación.
Con base en todo o anterior e por medio desta orde establécense as bases que regularán, de modo estable, o réxime de concesión de subvencións para a finalidade antedita, que manterán a súa vixencia mentres non se proceda á súa modificación e, simultaneamente, procédese a aprobar a concesión de subvencións con cargo aos orzamentos xerais da Comunidade Autónoma de Galicia para o ano 2007.
Polo exposto, e en uso das facultades que teño atribuídas ao abeiro da Orde do 12 de xaneiro de 2007,
RESOLVO:
1. Aprobar as bases reguladoras que figuran como anexo desta orde para a concesión de axudas e subvencións, en réxime de concorrencia competitiva, que teñen por obxecto a realización de obras de construción, mellora, acondicionamento e reforma de instalacións deportivas de titularidade pública ou privada e a adquisición de equipamentos deportivos.
2. Convocar as subvencións con cargo aos orzamentos xerais da comunidade autónoma para 2007, 2008 e 2009 de acordo coas bases reguladoras aprobadas nesta resolución, ata a cuantía máxima que en cada unha das aplicacións orzamentarias se detalla seguidamente:
Ver referencia pdf "08800D010P042.PDF"
3. Contra estas bases reguladoras e contra a convocatoria cabe interpoñer os seguintes recursos:
Potestativamente, recurso de reposición ante o mesmo órgano que ditou a resolución, no prazo dun mes contado a partir do día seguinte ao da súa correspondente publicación no Diario Oficial de Galicia.
Directamente, recurso contencioso-administrativo ante a sala do contencioso-administrativo do Tribunal Superior de Xustiza de Galicia, no prazo de dous meses, contados a partir do día seguinte ao da súa publicación no Diario Oficial de Galicia.
Santiago de Compostela, 24 de abril de 2007.
P.D. (Orde 12-1-2007)
Santiago Xosé Domínguez Olveira
Director xeral para o Deporte
Bases reguladoras para a concesión de axudas e subvencións, en réxime de concorrencia competitiva, que teñen por obxecto a realización de obras de construción, mellora, acondicionamento e reforma de instalacións deportivas de titularidade pública ou privada e a adquisición de equipamentos deportivos.
Base 1ª.-Obxecto das axudas ou subvencións e actuacións subvencionables.
1ª.1) Obxecto.
Esta orde ten por obxecto o establecemento das bases reguladoras da concesión, en réxime de concorrencia competitiva, de axudas e subvencións para a construción, mellora, acondicionamento e reforma de instalacións deportivas de titularidade pública ou privada e a adquisición de equipamentos deportivos por parte das entidades que se identifican seguidamente:
1ª.2) Actuacións subvencionables.
No marco deste programa só resultarán susceptibles de ser subvencionadas aquelas actuacións que resulten subsumibles nalgunhas das seguintes epígrafes, atendendo á necesidade ou fin que se vai satisfacer.
1ª.2.a) Construción, mellora, acondicionamento e reforma de instalacións deportivas de titularidade pública ou privada.
As actuacións anteriores deberán, atendendo á natureza da instalación deportiva, pretender algunha das seguintes actuacións:
1. Campos de fútbol: só serán susceptibles de ser subvencionadas obras que comporten melloras respecto dos seguintes aspectos:
-Terreo de xogo.
-Vestiarios.
-Iluminación.
Non serán obxecto de subvención as actuacións relativas aos peches perimetrais, urbanización do contorno ou a construción ou reforma de bancadas e cubertas de tribunas.
2. Pavillóns polideportivos: só serán susceptibles de ser subvencionadas obras que comporten melloras respecto dos seguintes aspectos:
-Pavimento da zona de xogo.
-Vestiarios.
-Obras para mellorar a estanqueidade do inmoble.
Non serán obxecto de subvención obras que comporten ou pretendan o mantemento ordinario do inmoble (reposición de vidros, pintado interior/exterior e análogas).
3. Piscinas descubertas: só serán susceptibles de ser subvencionadas obras que comporten melloras respecto dos seguintes aspectos:
-As que pretendan a adecuación do vaso/s ou da instalación á normativa sanitaria vixente, a mellora da súa estanqueidade e/ou a redución da súa profundidade.
-Vestiarios.
Non serán obxecto de subvención as obras que garden relación coas zonas de esparexemento vinculadas ou próximas ás piscinas, peches perimetrais das instalacións, urbanización do contorno, iluminación do complexo, etc.
4. Piscinas cubertas: só serán susceptibles de ser subvencionadas obras que comporten melloras respecto dos seguintes aspectos:
-Sistemas de depuración da auga.
-Sistema de climatización.
-Incremento das superficies vinculadas a usos deportivos e complementarios.
-Introdución de sistemas de aforro enerxético.
Non serán obxecto de subvención obras que comporten ou pretendan o mantemento ordinario do inmoble (reposición de vidros, pintado interior/exterior e análogas).
5. Pistas polideportivas ao aire libre: só en casos moi xustificados e excepcionalmente, se subvencionarán actuacións neste tipo de instalacións deportivas, sempre que se atopen situadas no medio rural ou en contornos periféricos urbanos, nestes casos só serán susceptibles de ser subvencionadas obras que comporten melloras respecto dos seguintes aspectos:
-Construción de cubertas sobre pistas existentes.
-Iluminación das zonas de xogo.
-Terreo de xogo en pistas cubertas.
Non serán obxecto de subvención as actuacións en pistas de tenis descubertas que refiran o seu terreo de xogo, e aquelas operacións que pretendan o mantemento ordinario da instalación.
6. Instalacións vinculadas a deportes náuticos: só serán susceptibles de ser subvencionadas obras que comporten melloras respecto dos seguintes aspectos:
-Hangares para embarcacións.
-Vestiarios e ximnasios de musculación.
-Adecuación dos edificios existentes ao contorno.
-Mellora do acceso ás zonas de adestramento e de regata dos deportistas.
7. Outras instalacións deportivas: só serán susceptibles de ser subvencionadas obras que comporten melloras respecto dos seguintes aspectos:
-Aquelas accións que garden relación directa cos espazos dedicados á práctica deportiva respecto daquelas modalidades recoñecidas polos distintas federacións deportivas galegas e as edificacións auxiliares que poidesen estar vinculadas con aqueles.
8. Actuacións en todo tipo de instalacións.
-En todo tipo de instalacións deportivas resultarán susceptibles de ser subvencionadas aquelas actuacións que persigan a eliminación de barreiras arquitectónicas, así como a introdución de melloras tendentes a incrementar o uso das enerxías alternativas.
-En ningún caso serán obxecto de subvencións accións dirixidas á realización de obras de nova planta ou reforma de locais sociais que carezan de uso deportivo directo e prioritario.
1ª.2.b) Titularidade de inmobles.
Non serán obxecto de subvención, en ningún caso, aquelas actuacións que se pretendan realizar sobre bens de titularidade municipal, cando o soliciten entidades deportivas privadas, salvo que se acredite posuír título bastante que as autorice e esta fose outorgada logo de expediente administrativo de conformidade coas exixencias establecidas no Regulamento de bens das entidades locais.
1ª.2.c) Adquisición de equipamento deportivo inventariable.
Poderá ser obxecto de subvención a adquisición de todo tipo de equipamento deportivo inventariable para ser destinado á práctica deportiva ou a realización de adestramentos.
Non serán obxecto de subvención as adquisicións que consistan en equipacións deportivas, balóns e pequeno material de análogas características.
Naqueles deportes en que resulte esencial para a súa práctica, sexa na fase de competición, adestramento ou para realizar traslados habituais, poderá ser obxecto de subvención a adquisición de vehículos axeitados ou de elementos complementarios a estes (remolques).
Base 2ª.-Beneficiarios.
Poderán ser beneficiarios deste programa as seguintes entidades, públicas ou privadas, se reúnen os demais requisitos exixidos para ter tal condición.
-Concellos
-Entidades deportivas (clubs e federacións deportivas galegas), con inscrición vixente como tales no Rexistro de Asociacións e Entidades Deportivas da Xunta de Galicia.
-Asociacións dotadas de personalidade xurídica vinculadas a centros educativos, públicos ou privados, que desenvolvan actividades formativas con alumnos con discapacidades físicas, psíquicas ou sensoriais.
Non poderán obter a condición de beneficiarios das súbvencións reguladas polas presentes bases as persoas ou entidades en quen concurra algunha das circunstancias sinaladas nos distintos puntos do número 2º do artigo 13 da Lei 38/2003, do 17 de novembro, xeral de subvencións.
Base 3ª.-Criterios obxectivos de adxudicación das xudas ou subvencións.
A proposta de outorgamento da subvención formularaa o órgano instrutor, á vista dos traballos levados a cabo pola Comisión Avaliadora, unha vez aplicados os criterios de valoración, e logo de agrupación ou ordenación das diversas solicitudes nos respectivos puntos ou finalidades perseguidas coa presente orde, co obxecto de garantir que a competencia entre os proxectos ou accións concorrentes se produza entre accións que persigan finalidades análogas.
3ª.1.) Criterios de avaliación de solicitudes.
1. O outorgamento de axudas económicas e subvencións efectuarase atendendo aos seguintes criterios obxectivos de valoración nas respectivas solicitudes:
Necesidade das obras proxectadas, atendendo á urxencia que presenten polo estado en que se poidan atopar os inmobles en atención a súa seguridade, salubridade e eliminación de barreiras arquitectónicas.
Valorarase tal necesidade entre 1 e 10 puntos.
b) Proximidade da instalación deportiva a centros educativos.
Atribuiranse 5 puntos a aquelas actuacións que se pretendan levar a cabo nas inmediacións de centros educativos. Entenderase que reúnen esta condición aquelas instalacións deportivas que se atopen situadas nun raio de 500 m.
c) Categoría das competicións deportivas en que toman parte os equipos usuarios da instalación, con especial atención a aqueles que favorezan a consolidación da práctica do deporte feminino.
Valorarase a categoría da competición, segundo o seguinte criterio: estatal: 5 puntos; autonómica: 3 puntos; provincial: 2 puntos; local: 1 punto. Fomento do deporte feminino: 2 puntos.
d) Número de equipos usuarios da instalación que participen en competicións oficiais, tendo en conta a participación de equipos femininos.
Atribuirase 1 punto por cada equipo usuario e 1,5 puntos por cada equipo feminino.
e) Porcentaxe da achega comprometida pola entidade solicitante.
Para achegas do 50% 10 puntos. O resto proporcionalmente. En caso que o solicitante non consigne a achega na súa solicitude, non se lle atribuirán puntos.
f) Cando se posúan dereitos temporais para o uso e desfrute da instalación ou inmoble, a súa duración.
Para dereitos de uso inferiores a dez (10) anos, inclusive, 0 puntos. Para autorizacións superiores a 10 anos e inferiores a 15 anos: 3 puntos; períodos superiores a 15 anos e inferiores a 20 anos, 5 puntos; para períodos superiores a 20 anos, 10 puntos que serán asignados proporcionalmente.
Base 4ª.-Crédito orzamentario e importe de subvencións ou axudas máximas.
As subvencións e axudas económicas reguladas nestas bases faranse efectivas con cargo ás aplicacións orzamentarias axeitadas pertencentes ao estado de gastos deste centro directivo nos orzamentos xerais da Comunidade Autónoma de Galicia para cada exercicio orzamentario, atas os importes máximos que para cada finalidade sinale a preceptiva e previa convocatoria anual.
4ª.1) Construción, mellora, acondicionamento e reforma de instalacións deportivas de titularidade pública e adquisición de equipamento deportivo, con cargo á aplicación orzamentaria 12.04.441A.760.0.
4ª.2) Idem. de titularidade privada (entidades sen ánimo de lucro), con cargo á aplicación 12.04.441A.781.0.
No caso de que a acción ou obra a subvencionar teña carácter plurianual a Consellería de Cultura e Deporte poderá comprometerse a subvencionar fases de execución futura das obras, con suxeición ás limitacións contidas no artigo 58 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, ata a contía máxima que en cada unha das aplicacións orzamentarias e anualidades sinale a convocatoria anual.
4ª.3) O importe máximo susceptible de ser subvencionable, en cada actuación, relativa a obras, poderá acadar ata o do 80% do investimento estimado polo solicitante.
Para a adquisición de equipamento deportivo o importe máximo das subvencións, en cada actuación, non poderá exceder do 70% do investimento total.
Os cálculos anteriores serán efectuados sobre os importes consignados na correspondente solicitude, sen que estes poidan experimentar modificación ningunha por razón do importe da subvención finalmente outorgada.
Para determinar o importe da acción ou actuación subvencionable poderán terse en conta os seguintes gastos: honorarios facultativos de redacción de proxectos técnicos, dirección de obra e análogos; prezo dos contratos de obra adxudicados ou de adquisición de equipamentos deportivos; taxas ou impostos estatais, autonómicos ou municipais vinculados á expedición das oportunas autorizacións e licenzas.
4ª.4.) Para o caso de que, como consecuencia de incidiencias producidas, as subvencións outorgadas non sexan aceptadas ou que, posteriormente, se renuncie a elas, os créditos que tivesen tal orixe poderán ser reasignados a outros solicitantes, sen necesidade de mediar nova convocatoria pública, logo de proposta formulada para o efecto pola comisión avaliadora, e entre as restantes solicitudes que, obtendo unha maior valoración, non acadase a suficiente para seren incluídas na proposta anterior ou inicial.
Base 5ª.-Presentación de solicitudes e documentación a presentar polos interesados.
As solicitudes formalizaranse no impreso oficial, segundo o modelo que se xunta á presente como anexo I, deberá presentarse unha solicitude por cada concreta actuación que se pretenda realizar.
5ª.1) Para obras de construción, mellora, acondicionamento e reforma de instalacións deportivas, achegarase a seguinte documentación:
5ª.1.a) Documento acreditativo da titularidade do terreo ou inmoble en que se pretenda realizar a actuación. Os terreos deberán ser de titularidade da entidade solicitante, ou, no seu defecto, esta deberá posuír título bastante que a habilite para a realización das obras e o uso posterior do construído ou reformado por período non inferior a dez (10) anos.
5ª.1.b) Certificación do acordo adoptado polo órgano competente da entidade solicitante pola que se aproban as obras que se van realizar e se aceptan as condicións de financiamento e demais requisitos establecidos nesta orde.
5ª.1.c) Memoria xustificativa da necesidade das obras para as que se solicita subvención, así como canta información sexa precisa para permitir a aplicación dos criterios sinalados na base 3ª precedente.
5ª.1.d) Declaración de conxunto de todas as solicitudes efectuadas ou concedidas, para un mesmo proxecto ou actividade, perante as administracións públicas competentes ou outros entes públicos. (Anexo III).
5ª.1.e) Anteproxecto técnico ou memoria valorada da obra que se pretende realizar, subscrito por técnico competente.
Os solicitantes que resulten beneficiarios das subvencións ou axudas económicas a que refire o presente punto quedarán obrigados a presentar o correspondente proxecto técnico e as autorizacións administrativas municipais e sectoriais oportunas, se a entidade e complexidade das obras a executar o exixiren.
5ª.1.f) Nas solicitudes presentadas polas entidades locais e se a obra que se vai subvencionar é obxecto de contratación ao abeiro dos artigos 56 e 121 do Real decreto lexislativo 2/2000, do 16 de xuño, polo que se aproba o texto refundido da Lei de contratos das administracións públicas unicamente será exixible o orzamento detallado, sen prexuízo da existencia de proxecto cando as normas específicas así o requiran.
5ª.2) Para a adquisición de equipamentos deportivos, achegarase a seguinte documentación:
5ª.2.a) Certificación do acordo adoptado polo órgano competente da entidade solicitante pola que se aproba o programa de adquisicións que se van realizar e se aceptan as condicións de financiamento e demais requisitos establecidos nesta orde.
5ª.2.b) Memoria xustificativa da necesidade de proceder á adquisición do equipamento deportivo de competición ou adestramento que se pretende, así como canta información sexa precisa para permitir a aplicación dos criterios sinalados no artigo 9º desta orde.
5ª.2.c) Orzamento detallado do equipamento para o que se solicita subvención.
5ª.2.d) Nas solicitudes presentadas polas entidades locais e se o equipamento que se vai subvencionar é obxecto de contratación ao abeiro dos artigos 56 e 176 do Real decreto lexislativo 2/2000, do 16 de xuño, polo que se aproba o texto refundido da Lei de contratos das administracións públicas, unicamente será exixible o orzamento detallado.
5ª.2.e) Declaración de conxunto de todas as solicitudes efectuadas ou concedidas, para un mesmo proxecto ou actividade, perante as administracións públicas competentes ou outros entes públicos. (Anexo III).
Base 6ª.-Lugar e prazo de presentación de solicitudes e emenda de deficiencias.
As solicitudes presentaranse nas delegacións provinciais da Consellería de Cultura e Deporte dirixidas a estas mediante a súa presentación por calquera dos medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo de presentación de solicitudes será dun (1) mes, contado a partir do día seguinte ao da publicación da correspondente convocatoria anual no Diario Oficial de Galicia.
Recibidas as solicitudes e a documentación complementaria, serán analizadas polos servizos de deportes das delegacións provinciais da Consellería de Cultura e Deporte, co obxecto de comprobar que estas se atopan debidamente cubertas e suficientemente documentadas. En caso contrario, requirirán o solicitante, para que, no improrrogable prazo de dez (10) días hábiles, proceda a emendar as deficiencias observadas, coa advertencia de que, se así non o fixer, se terá por desistido da súa petición, logo da adopción da oportuna resolución que deberá ser ditada nos termos previstos no artigo 42 da Lei 30/1992, do 26 de novembro.
Realizadas as operacións anteriores as solicitudes serán enviadas á Comisión Avalidadora constituída na Dirección Xeral para o Deporte, cunha proposta de avaliación consonte cos criterios contidos na base 3ª.
Base 7ª.-Órganos competentes para a xestión da subvención ou axuda pública e para a resolución do outorgamento ou denegación e prazo na que será ditada.
7ª.1) Órganos competentes.
Serán órganos competentes para a ordenación do procedemento de concesión os servizos provinciais de deportes, e o Servizo de Contratación e Xestión Económica da Dirección Xeral para o Deporte.
7ª.2) Comisión avaliadora.
A totalidade das solicitudes presentadas serán obxecto de detallado estudo por parte dunha Comisión Avaliadora encargada de valorar estas mediante a aplicación dos criterios obxectivos sinalados na base terceira precedente.
A Comisión Avaliadora estará integrada do seguinte xeito:
Presidente:
-O subdirector xeral de Deportes, ou persoa en quen delegue.
Vogais:
-Os delegados provinciais da Consellería de Cultura e Deporte.
-Os xefes dos servizos de deportes das citadas delegacións.
Secretario:
-Un funcionario da Dirección Xeral para o Deporte, con voz pero sen voto.
7ª.3) Órganos competentes para a instrución e o outorgamento.
O instrutor do procedemento, o subdirector xeral de Deportes, conforme a todo o actuado, elevará proposta de resolución ao director xeral para o Deporte, que adoptará a resolución en virtude da cal se outorgarán ou denegarán as subvencións solicitadas, en exercicio das facultades delegadas pola Orde do 12 de xaneiro de 2007 (Diario Oficial de Galicia do 19 de xaneiro).
7ª.4) Notificacións e recursos.
A resolución das subvencións seralles notificada aos solicitantes nun período máximo de cinco (5) meses contados desde o día seguinte á data de publicación desta orde no Diario Oficial de Galicia. Esgotado este prazo sen resolución expresa, deberá entenderse desestimada a petición correspondente.
Unha vez notificadas as axudas aos beneficiarios, estarán obrigados a presentar no prazo de trinta (30) días naturais, unha declaración de que aceptan a axuda.
Contra esta resolución, os interesados poderán interpoñer recurso potestativo de reposición perante a conselleira de Cultura e Deporte, no prazo dun (1) mes contado a partir do día seguinte ao da recepción da oportuna notificación, segundo o disposto nos artigos 116 e 117 da Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, perante o Tribunal Superior de Xustiza de Galicia.
Base 8ª.-Prazo e forma de xustificación do cumprimento da finalidade para a que se lle concedeu a subvención ou axuda pública e da aplicación dos fondos percibidos.
Os beneficiarios das axudas deberán xustificar a realización das accións subvencionadas antes do día 1 de novembro de cada exercicio económico. O incumprimento do prazo de xustificación poderá dar lugar á perda do dereito a percibir a axuda outorgada e posibilitará a reasignación de tales créditos nos termos previstos no derradeiro parágrafo da base 4ª.
Con anterioridade a formular proposta de pagamento da subvención, unha vez rematadas as obras ou adquirido o equipamento deportivo, levarase a cabo un acto de comprobación do investimento efectuado, ao cal asistirá un representante da Dirección Xeral para o Deporte e do que quedará constancia por medio da oportuna acta.
A xustificación documental da realización da actuación obxecto de subvención estará integrada polos documentos que a seguir se enumeran:
1. Acordo/s adoptado/s, polo órgano competente da entidade en virtude do cal se aprobe o proxecto técnico comprensivo das obras, ou, no seu defecto, memoria valorada ou orzamento cando a entidade da actuación o permita.
2. Acordo de aprobación polo órgano municipal ou social competente de adxudicación do contrato de obra ou subministracións obxecto da actuación, ou, se é o caso das facturas que amparen esta.
3. Contrato administrativo de obra ou de subministración ou os seus correspondentes contratos privados sempre que se trate de obras de contía superior a 30.050,61 ., ou equipamentos por importe superior a 12.020,24 .
Cando o beneficiario sexa unha Administración pública e os contratos de obras ou equipamentos sexan de contía inferior á indicada no parágrafo anterior, non será preciso achegar documento contractual específico, bastando a aportación da documentación a que refire o punto seguinte.
4. Certificación ou certificacións de obra, acompañada da preceptiva factura e dos documentos acreditativos da súa aprobación por órgano competente. O modelo de tal certificación incorporase á presente como anexo II.
Tratándose da adquisición de equipamentos será suficiente a achega das facturas xustificativas desta.
5. Acta de recepción, cando proceda.
6. Licenza municipal de obras, que ampare aquelas actuacións que a precisen. Trámite este que non será preciso acreditar cando o promotor da acción sexa o concello respectivo.
7. Declaración complementaria do conxunto das axudas solicitadas, tanto as aprobadas ou concedidas como as pendentes de resolución das distintas administracións públicas competentes ou calquera dos seus organismos, entes ou sociedades. (Anexo III).
8. En cumprimento do disposto no apartado d) do artigo 41.1º da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, cando o beneficiario das subvencións que se outorguen no marco desta orde resulte ser un concello, quedará este exento de achegar os xustificantes do cumprimento das obrigas a que se refire a letra c), do número 4 do artigo 78, do texto refundido da Lei de réxime financeiro e orzamentario de Galicia, aprobado por Decreto lexislativo 1/1999, do 7 de outubro.
Nos restantes casos non será preciso presentar, por parte dos beneficiarios, certificados acreditativos de estar ao día das súas obrigas tributarias e coa Seguridade Social e de non ter pendente de pagamento ningunha outra débeda, por ningún concepto, coa Administración pública da Comunidade Autónoma de Galicia, sempre que na solicitude correspondente se autorice expresamente a Administración autonómica para que esta obteña directamente tales datos.
A documentación xustificativa anterior será presentada diante do Servizo Provincial de Deportes da Delegación Provincial da Consellería de Cultura e Deporte que corresponda, quen procederá a comprobar a súa corrección e, se é o caso, a confeccionar os documentos administrativos e contables pertinentes para instrumentalizar o oportuno recoñecemento de obrigas e, se é o caso, a subseguinte proposta de pagamento.
Base 9ª.-Outras obrigas dos beneficiarios preceptores das axudas ou subvencións.
Son obrigas dos beneficiarios as sinaladas no artigo 14 da Lei 38/2003, do 17 de novembro, xeral de subvencións e no artigo 78 do texto refundido da Lei de réxime financeiro e orzamentario de Galicia e sinaladamente as seguintes:
a) As entidades ás que se lle conceda subvención quedarán obrigadas a asumir ao seu cargo os aumentos que se produzan, no caso de que o custo das obras ou equipamentos resulte superior á valoración prevista no orzamento, ou ben, por revisión dos prezos, adicionais, prórrogas e outros supostos.
b) Non poderán modificar o programa aprobado sen expresa autorización da Dirección Xeral para o Deporte, sen que constitúa causa para tal modificación que o beneficiario resulte subvencionado por un importe inferior ao inicialmente solicitado.
c) Quedarán sometidas ao control financeiro que lle corresponda a Consellería de Economía e Facenda e as previstas polo Consello de Contas e/ou do Tribunal de Contas.
d) Deberán destinar os bens adquiridos ou sobre os que se realicen as obras ao fin concreto para o que se lle concedeu a subvención, por período non inferior a cinco anos, cando se trate de bens inscritibles nun rexistro público, e dous anos para o resto dos bens.
O incumprimento da obriga de destino referido no parágrafo anterior será causa de reintegro nos termos establecidos para o efecto na Lei 38/2003, do 7 de novembro, xeral de subvencións, quedando o ben afecto ao pagamento do reintegro calquera que sexa o seu posuidor salvo que resulte ser un terceiro protexido nos termos legalmente previstos.
e) No caso de que o beneficiario da subvención incumprise o disposto nesta orde, a Consellería de Cultura e Deporte poderá revogar a subvención concedida logo da audiencia do interesado. Neste caso non poderá solicitar outra subvención mentres non sexa devolta a anterior, no suposto de que fose revogada de acordo co réxime previsto no artigo 78.9º do texto refundido da Lei de réxime financeiro e orzamentario de Galicia (Decreto lexislativo 1/1999, do 7 de outubro).
Base 10ª.-Natureza xurídica destas bases e lexislación de aplicación.
As presentes bases teñen a natureza de acto administrativo xeral.
Nos aspectos non contidos nas presentes bases, serán normas de aplicación directa o artigo 78 e seguintes do texto refundido da Lei de réxime financeiro e orzamentario de Galicia, o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e os preceptos básicos contidos na Lei 38/2003, do 17 de novembro, xeral de subvencións, no Real decreto 887/2006, do 21 de xullo, polo que se aproba o regulamento de execución da devandita norma, e demais de xeral aplicación.
Para o non previsto nos citados preceptos, serán de aplicación supletoria os restantes normas contidas na lexislación estatal precitada.
Santiago de Compostela, 24 de abril de 2007.
P. D. (Orde 12-1-2007)
Santiago Xosé Domínguez Olveira
Director xeral para o Deporte
Ver referencia pdf "08800D010P042.PDF"
Ver referencia pdf "08800D010P042.PDF"